ขนลุกทั้งกอง “ไรเดอร์” (Rider) สามหนุ่ม “โอ้-โน่-อาร์ต” บุก “โรงพยาบาลร้าง” สัมผัสกลิ่นจริงของจริง ยิ่งหลอนไปอีก เมื่อผู้กำกับเห็น “เงาเท้าปริศนา” ออกมาต้อนรับ!!!#mario_mm38 #srchafreen #RiderMovie #ไรเดอร์
“ไรเดอร์” (Rider) ภาพยนตร์ไทยเรื่องล่าสุดจาก “สหมงคลฟิล์ม อินเตอร์เนชั่นแนล” ที่นอกจากจะได้ทีมนักแสดงนำอย่าง “มาริโอ้ เมาเร่อ”, “โน่-ภูวเนตร สีชมภู” และ “อาร์ต-มารุต ชื่นชมบูรณ์” มาร่วมปล่อยมุกกระชับความสัมพันธ์ของ “แก๊งไรเดอร์” เพื่อนซี้ที่ไม่เคยทิ้งกันกับภารกิจส่งของสุดบันเทิงที่ออเดอร์ประหลาดมักพาไปเจอแต่ผีไม่เว้นแต่ละเดย์แล้ว งานนี้ผู้กำกับ “กังฟู-นิติวัฒน์ ชลวณิชสิริ” และทีมงานยังบรรจงเลือกโลเคชันที่มีบรรยากาศหลอนน่าขนลุกให้เข้ากับเรื่องราวในภาพยนตร์สยองขวัญฮาเฮี้ยนแห่งปีเรื่องนี้ได้เป็นอย่างสมจริงอีกด้วย ซึ่งสถานที่ถ่ายทำแต่ละแห่งบอกเลยโคตรเรียล ร้างจริง หลอนจริง และมี...จริง ทำถึงสุดๆ กันไปเลย

โดยหนึ่งในโลเคชันถ่ายทำที่ทำเอาเหล่านักแสดงเล่นไปเสียวไป ทำไมต้องมาสถานที่จริงขนาดนี้เลยเหรอครับพี่ นั่นก็คือ “โรงพยาบาลร้างใจกลางเมือง” ที่เป็นโรงพยาบาลลับและร้างของจริง หลอนจริง ยังเต็มไปด้วยเครื่องมือทางการแพทย์ อุปกรณ์คนไข้ และกลิ่นยาที่ยังคงอบอวลไปทั่วบริเวณ โดยเฉพาะเมื่อเข้าไปถ่ายทำในส่วนของห้องผ่าตัด ยิ่งเข้าใกล้กลิ่นยิ่งแรงจนถึงทุกวันนี้ ทั้งที่โรงพยาบาลปิดทำการมานานมากแล้ว แถมยังมีฉากสำคัญที่ตัวละครต้องตะลุยเข้าไปถึงห้องเก็บศพที่ทีมงานเซตไว้แบบทำถึงทำเหมือนเวอร์ จนไม่แน่ใจว่าของจริงหรือของปลอมกันแน่ และต่อให้ทีมงานยืนยันเสียงแข็งว่าส่วนนี้เซตขึ้นมาเพื่อการถ่ายทำ แต่สามหนุ่มนักแสดงก็ขอเอาความสบายใจ ยกมือไหว้ทุกรอบก่อนเข้าฉากนี้ตลอด ซึ่งหนุ่มโอ้ไรเดอร์สายหล่อได้เผยถึงเบื้องหลังว่า

“โลเคชันที่จำได้แม่นเลยคือที่ โรงพยาบาลร้างแห่งหนึ่งกลางเมืองครับ เหตุการณ์เกิดขึ้นเยอะมากในโลเคชันนี้ เราก็ต้องทำงานกันหลายจุดของโรงพยาบาล แต่ด้วยความที่มันเป็นโรงพยาบาลจริง ร้างจริง มันก็จะมีฝุ่นเยอะ มีความหลอน มีกลิ่นของโรงพยาบาลอบอวลอยู่ ทุกอย่างสมจริงแบบไม่ต้องเซต ตอนอยู่ตรงห้องผ่าตัดอุปกรณ์เก่าๆ ก็มีอยู่ ยิ่งในห้องเก็บศพ ใช่เลย แอบหลอนอยู่เหมือนกันครับ แวบแรกคือเอ๊ะ...ของจริงหรือเปล่านะ เพราะรู้สึกว่ามันใช่ พี่ทีมงานบอกว่าไม่ใช่ แต่พวกเราก็มองหน้ากัน แล้วไหว้ขอขมาก่อนเพื่อความอุ่นใจดีกว่า ตอนถ่ายกันหน้าเซตคนเยอะยังไม่เท่าไหร่ครับ แต่ตอนที่ต้องเดินไปห้องน้ำคนเดียว มุมไปห้องน้ำนี่มันเงียบกริบมาก แล้วมีพวกพี่ๆ ที่เขาต้องแต่งเป็นผีในเรื่องเป็นชุดคนไข้ ชุดพยาบาล ไม่อยากบังเอิญเจอกันตามมุมเลยครับ มันแยกไม่ออกกลัวจะจริงบ้างไม่จริงบ้างปนกันอยู่”

แน่นอน ก่อนที่จะยกกองไปถ่ายทำจริง ทางทีมงานและผู้กำกับได้เข้าไปสำรวจในบริเวณตัวอาคารร้างนี้เพื่อเช็กความปลอดภัยและความเป็นไปได้ในการถ่ายทำภารกิจสนุกสุดยองกันที่นี่ ซึ่งวันแรกที่เข้าไปก็เจอดีเข้าให้ทันที โดยเฉพาะคนเซนส์แรงอย่างผู้กำกับ “กังฟู นิติวัฒน์” ที่มักจะสัมผัสถึงสิ่งลี้ลับได้อยู่เสมอ ระหว่างที่เดินขึ้นชั้นสองผู้กำกับก็เห็นเงาขาคนกำลังวิ่งขึ้นบันไดหนีไปด้านบน แต่คำตอบที่ได้รับจากผู้ดูแลสถานที่แห่งนี้ทำเอาทีมงานและผู้กำกับได้แต่เงียบกริบไปตามๆ กัน และด้วยความเป็นผู้กำกับหนังก็ไม่ยอมปล่อยซีนเด็ดแบบนี้หลุดมือไปง่ายๆ เขาจึงจำลองเหตุการณ์ที่เจอนี้ใส่เข้าไปในซีนภาพยนตร์เรื่องนี้ด้วยเลย เพื่อระลึกถึงและอยากให้ทุกคนได้จดจำความหลอนที่ได้เห็นไปด้วยกัน ซึ่งผู้กำกับได้เล่าเหตุการณ์ในวันนั้นให้ฟังว่า

“เราเลือกสถานที่เป็นโรงพยาบาลร้างของจริงเลย มันมีความเหมาะสมที่จะใช้สถานที่นี้ มันยังมีกลิ่นของยา มีอุปกรณ์เครื่องมือหลายสิ่งที่ยังคงอยู่ เราไม่ได้เลือกที่นี่เพราะต้องการคอนเทนต์ใดๆ แต่อยากให้ได้ความน่ากลัว ความรู้สึกของนักแสดงได้สัมผัสกับของจริง จนนักแสดงแซวกันว่าทำไมต้องมาถ่ายที่จริงกันขนาดนี้ครับ แถมวันแรกที่ไปดูสถานที่ พวกเราก็ได้รับการต้อนรับประหลาดจากที่นี่ด้วย ตอนนั้นหลังจากที่เราขึ้นไปดูบนชั้นที่จะถ่าย ผมเห็นคนเดินอยู่ข้างบนก่อนกลุ่มพวกเรา ผมเห็นเป็นขาเขากำลังเดินขึ้นบันไดไป ผมมองๆ ก็สงสัยว่าเป็นพี่รปภ. หรือเปล่า แต่พี่รปภ. อยู่ตรงข้างๆ เขาไม่ได้ขึ้นไป ผมก็ถามเขาว่าอ้าว...แล้วเมื่อกี้ใคร เขาก็บอกที่นี่ไม่มีใคร ก็มีแค่เขาที่ดูแล พวกเราเลยเงียบกันหมด ได้แต่ยกมือไหว้ขอขมา ขออนุญาตมาใช้สถานที่หน่อยนะครับ แล้วผมก็เอาภาพจำที่ผมได้เห็นในวันนั้น ใส่ลงไปในหนังด้วยเพื่อทุกคนจะได้รู้สึกเหมือนผมในวันนั้น”

เตรียมสนุกสุดสยองไปกับภารกิจส่งของที่มีแต่ออเดอร์พาไปเจอผีผ่านโลเคชันร้างของจริง หลอนจริง และเจอดีจริงใน “ไรเดอร์” (Rider) 10 ธันวาคมนี้ ในโรงภาพยนตร์

ตัวอย่างเต็ม:ส่อง 4 โลเคชันเฮี้ยน ถ่ายจริง เจอจริง:
#mario_mm38 #srchafreen #RiderMovie #ไรเดอร์